Heves
Heves (IPA: , ungarndütsche Name: Hewesch) isch e Komitat vo Ungarn. S litt im Nordoste vom Land und gränzt an d Komitat Nógrád (Weste), Borsod-Abaúj-Zemplén (Nordoste), Jász-Nagykun-Szolnok (Süde) und Pest (Weste). De Komitatssitz isch Eger.

Geografy 
S Komitat setzt sich us zwei wesentlige Deil zämme, nämlig uss em Nördlige Ungarische Mittelgebirge im nördlige Gebiet und de Große Ungarische Diefebeni im südlige.

Topografischi Eigeschafte 
S Komitat bstoht uss re ussergwöhnlige Landschaft. Im Norde bilde de Mátra und de Bükk e hügeligi Landschaft; im Süde isch di flachi Landschaft vo de Große Ungarische Diefebeni. Uff em Mátra isch au de höchst Punkt vo ganz Ungarn, de sognännte Kékes tető (1014 Meter).

De diefst Punkt vom Komitat isch uff 86 Meter, in de Stadt Kisköre im Süde vo Heves.

Chlima 
Di jöhrligi Durchschnittstemperatur litt zwüsche 8 und 10 Grad, je nochdem, ob's de Norde oder de Süde vo Heves betrifft.

Underdeilig in Chleigebiete

Wirtschaft 
Im Flachland vo Heves cha Wy abaut werre; er isch di wichtigsti Exportwar vom Komitat. Bsunderi Bedütig hän in derre Branche d Umgebige vo Eger, Gyöngyös und Nagyréde. Di wichtigste Wysorte sin de Egri Bikavér, de Egri Leányka, de Egerszóláti Olaszrizling und de Debrői Hárslevelű. Dezüe chunnt in de Große Ungarische Diefebeni d Kultivierig vo Wassermelone.

Z Heves findet mer relativ wenigi Industrybetrieb. Am meiste produziert werre
 Maschine
 Verpackigsgräte
 Nahrigsmittel
 Zemänt
 Zygelstei
 Elektrizität

Tourismus 
D'Stadt Eger wird oft als eini vo de schönste barocke Städt bezeichnet; näbe de Dänkmöler vo dört sin au de Wy, d'Heilbäder vo de Region und de Theiß-See bekannti Touristezyl. Z Mátra und z Bükk git's usserdem Touristestroße, wo zu Toure ylade.

Heilbäder 
 S Markhot Ferenc Kórház Törökfürdő z Eger wird 1448 zum erschte Mol i'me Dokumänt erwähnt; es hät sällemols no karthausi fürdő (Karthauser Bad) gheiße. Di hüttigi Alag isch vo 1610 bis 1617 vo de Türke baut worre und wird sither au als Heilbad brucht. Es isch s einzig Bad vo Ungarn, wo Radon im Wasser enthalte isch. S Bad wird vor allem für d'Behandlig vo Glänkchrankhete benutzt.
 S Mátraderecskei Széndioxid Gyógygázfürdő z Mátraderecske isch 1992 baut worre. Sy gashaltigs Wasser chunnt vo 1000 Meter under de Erdoberflächi. Es wird für d'Heilig vo Mänsche mit Blüetgfäßchrankhete und deilwis au gege Rheuma brucht.

Ungarndütschi Ortsnämme 
Ungarndütschi Ortsnämme im Komitat Heves
 Aldebrő - (Unter-)Debrö
 Kápolna  - Kapolna
 Kompolt - Kompolt

Weblink 

 Heves megye (Internetufftritt)
 Ungarndütschi, mit ere Lischt vo dütsche Ortsnämme

Ungarischs Komitat